སྐྱང་སྤྲུལ་ལུང་རྟོགས་བསྐལ་བཟང་རྒྱ་མཚོ་
དགུང་ལོ་ཉེར་དགུ་བཞེས་པ་ལྕགས་སྟག་སྟེ་སྤྱི་ལོ༡༩༥༠ལོར་དམ་པ་ཁོང་ཉིད་མདོ་སྨད་བྱང་རྒྱུད་ཀྱི་གནས་འདིར་ཕེབས་ཤིང་། ཨ་མདོ་ཉི་མ་བླ་བྲང་བཀྲ་ཤིས་འཁྱིལ་བའི་སྡེ་དང་རྩེ་ཞིག་གཡུང་དྲུང་བོན་བསྟན་འཕེལ་རྒྱས་གླིང་། རེབ་གོང་རིག་པ་འབྱུང་བའི་གྲོང་ཁྱེར་གྱི་ལྟེ་བ་རོང་བོ་དགོན་ཆེན། བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་། བོན་མང་ཕུར་ཐོགས་སྟོང་གི་སྒྲུབ་སྡེ་རྣམས་དང་། དེ་མིན་རྩེ་ལྗོངས་གཡང་གི་ཕྱུག་མོ། མང་འབའ་བྱ་གསུམ་དུ་གྲགས་པའི་འབྲོག་སྡེ་ཆེན་པོ། ཁྲི་ཀ་ཁྱུང་མོ་དགོན་གཡུང་དྲུང་ཕུན་ཚོགས་གླིང་། སྟོང་ཆེ་བོན་མང་གསང་སྔགས་དར་རྒྱས་གླིང་། སེ་བརྒྱ་བོན་མང་བདུད་འདུལ་མེ་རི་འཁྱིལ་བའི་གླིང་། དུང་དཀར་དགོན་གཤེན་བསྟན་དར་རྒྱས་གླིང་། རྐ་གསར་བོན་དགོན་གསང་སྔགས་བདུད་འདུལ་གླིང་། སྐུ་འབུམ་བྱམས་པ་གླིང་། དྡྷི་ཚ་བཀྲ་ཤིས་ཆོས་སྡིངས། བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་། སྟོང་ཁྱུང་དགོན། དོ་ཞི་གསང་སྔགས་བདུད་འདུལ་གླིང་། ཤར་སྟེང་གསང་སྔགས་གཡུང་དྲུང་དར་རྒྱས་གླིང་སོགས་རིས་མེད་ཀྱི་དགོན་སྡེ་ཀུན་ལ་ཞབས་ཀྱིས་བཅགས་ཤིང་བྱིན་གྱིས་བརླབས་པ་མ་ཟད། དད་ལྡན་སྐྱ་སེར་ཡོངས་ལ་བཀའ་དབང་ལུང་ཁྲིད་ཀྱི་གྲུ་ཆར་བར་མེད་དུ་འཇོ་བས་མདོ་གམ་གཡར་མོ་ཐང་གི་ཡུལ་གྲུ་འདི་ལ་སྟོན་པ་གཉིས་པ་ལྟར་གྱི་འཕྲིན་ལས་རྒྱ་ཆེར་འཕེལ། དུས་དེར་སྙན་པའི་གྲགས་པ་བོད་ཡུལ་སྟོད་སྨད་ཀུན་ལ་ཁྱབ་པའི་ཡོངས་ཀྱི་བཤེས་གཉེན་ཆེན་པོ་རྡོ་སྦིས་དགེ་བཤེས་ཤེས་རབ་རྒྱ་མཚོ་མཆོག་གི་གསེར་ཞལ་ཉི་མའི་དཀྱིལ་འཁོར་ལ་མཇལ་ཏེ། དབུ་མའི་སྐོར་གྱི་བཀའ་འདྲི་དོག་ཙམ་བྱས་པས་ཀྱང་། དགེ་བཤེས་ཁོང་ཡང་ཐུགས་ཤིན་ཏུ་དགྱེས་ཚོར་ཆེན་པོ་བྱུང་སྟེ། དམ་པ་འདི་ནི་སྐུ་ན་གཞོན་ཡང་མཁྱེན་རབ་ཡེ་ཤེས་ཀྱི་རྩལ་ཆེན་རྒྱས་འདུག་ཅེས་ཨ་ར་པ་ཙའི་རྗེས་གནང་དང་འཇམ་དབྱངས་རིགས་ལྔའི་སྐུ་བརྙན་གྱིས་ལེགས་སྐྱེས་གྱ་ནོམ་བསྩལ། ཁྱད་པར་དུ་རེབ་གོང་སྐྱབས་མགོན་ཤར་སྐལ་ལྡན་རྒྱ་མཚོ་སྐུ་འཕྲེང་བདུན་པ་ཆེན་པོས་རོང་བོ་དགོན་པའི་ཐོས་བསམ་དར་རྒྱས་གླིང་དུ་གདན་དྲངས་ནས། ཉིན་གསུམ་གྱི་རིང་ལ་བཀའ་འབྲེལ་ཟབ་མོ་བཞག་སྟེ་དམ་ཚིག་གསེར་གྱི་ཐག་པ་དམ་དུ་སྒྲིལ་བ་མ་ཟད། སྐབས་དེར་མཁས་དབང་ཆེན་མོ་རྗེ་ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་དང་ལྷན་དུ་དབུ་མའི་སྐོར་གྱི་དྲི་བ་དྲིས་ལན་གྱི་ཚུལ་དུ་བགྲོ་གླེང་མཛད་པས། མཁས་དབང་མཆོག་གི་ཞལ་ནས་ཀྱང་། དམ་པ་འདི་ནི་ཤེས་བྱ་ཡོན་ཏན་གྱི་ཁོ་ལག་རབ་ཏུ་རྫོགས་འདུག་ཞེས་བསྔགས་བརྗོད་ཡང་ཡང་གནང་བ་དང་། གངས་ཆེན་རྨ་ཆེན་པོམ་རར་གནས་སྐོར་དུ་ཕེབས་པའི་ལམ་སྐབས་སུ། སྔགས་སའི་མཚམས་ཐོག་གོང་མའི་དགེ་བཤེས་དང་ལྷན་དུ་བླ་མེད་རྫོགས་པ་ཆེན་པོ་སེམས་ཀློང་མན་ངག་སྡེ་གསུམ་གྱི་སྐོར་ནས་བཀའ་མོལ་མཛད་པས། བོན་དང་རྙིང་མའི་རྫོགས་པ་ཆེན་པོའི་ལྟ་བ་ལ་ཁྱད་པར་མི་འདུག་ཅེས་དགེ་བཤེས་མཆོག་ཡང་ངེས་ཤེས་སྐྱེས་ཏེ་ཡི་རངས་དད་པའི་མེ་ཏོག་བྲང་ཁར་སྦྱར་བ་སོགས། མཁས་པ་མཁས་པའི་དྲུང་ན་མཛེས་པའི་ཁྱད་ཆོས་ལས་རིས་མེད་གྲུབ་མཐའ་འཛིན་པའི་སྐྱེས་ཆེན་རྣམས་ཀྱིས་དམ་པ་ཁོང་ལ་མཁས་པའི་མཚན་སྙན་གྱི་ཆོ་ལོ་གང་མང་སྤྲད་མྱོང་། དགུང་ལོ་སུམ་ཅུ་བཞེས་པ་ལྕགས་ཡོས་ཏེ་སྤྱི་ལོ༡༩༥༡ལོར་སླར་ཡང་ཤར་རྫའི་རི་ཁྲོད་དང་ཉག་ཤོད་གོང་ལམ་དགོན་སོགས་ལ་ཕེབས་ཏེ། བྱ་བཏང་ཚེ་དབང་འགྱུར་མེད་ལས་རྗེ་རིན་པོ་ཆེའི་བཀའ་འབུམ་གྱི་སྐོར་གྱི་ལུང་དང་། དབྱིངས་རིག་མཛོད་ལས་དཀའ་གནད་ཀྱི་སྐོར་ལ་བསྐྱར་སྦྱོང་དང་། རྫོགས་ཆེན་སྐུ་གསུམ་རང་ཤར་དང་རིགས་ལྔ་བདེར་གཤེགས་འདུས་པའི་དབང་བཞི་སོགས་རྒྱལ་ཐེབས་སྤྱི་ལུགས་སུ་བསྐུར་ཏེ་བསྟན་པའི་བདག་པོར་མངའ་གསོལ་མཛད། ཁོང་གི་རྣམ་ཐར་རིན་ཆེན་གཏེར་མཛོད་ལས། མཚུངས་མེད་གྲུབ་ཆེན་ཤར་རྫ་ཡབ་སྲས་ཀྱི་རྗེས་སུ་འབྲང་ནས། ཐོག་མར་བྱང་ཆུབ་ལམ་གྱི་རིམ་པ་དང་འབྲེལ་བའི་གསང་གསུམ་བླ་མེད་སྐོར་གྱི་སྔོན་འགྲོ་རྣམས་རྫོགས་ནས། སྟོང་ཉིད་སྙིང་རྗེ་ཟུང་འཇུག་གིས་ཉམས་ལེན་གྱི་གཞུང་བསྲིང་པས། ཐབས་བསྐྱེད་པའི་རིམ་པ་ལ་གསལ་དག་བརྟན་གསུམ་དང་། ཤེས་རབ་རྫོགས་པའི་རིམ་པ་ལ་ཐབས་ལམ་སྡེ་དྲུག གསང་བ་དབྱིངས་རིག་རྫོགས་ཆེན་རིམ་པ་ལ་ཁྲེགས་ཆོད་ཐོད་བརྒལ་གྱི་ཉམས་ལེན་སོགས་ལོ་ལྔ་ཕྲག་གཅིག་ལ་སྐུ་མཚམས་བཅད་དེ་ཐུགས་དམ་མཛད་པས། བདག་འཛིན་དང་གཅེས་འཛིན་གྱི་འཁྲུལ་བ་མཐའ་དག་རང་སར་ཞིག་སྟེ། དབུ་རྫོགས་ཕྱག་གསུམ་གྱི་དགོངས་པ་ཟབ་མོ་མངོན་དུ་རྟོགས། དེ་ལྟར་མདོ་སྔགས་ཀྱི་རིག་གནས་མཐའ་དག་ཐུགས་ལ་རྫོགས་ནས་མཁས་པའི་ཡང་རྩེར་སོན། ཞེས་གསུངས་པ་ནི་དམ་པ་འདི་ཡིས་སྦྱང་བྱའི་གནས་དང་ཉམས་ལེན་གྱི་གོ་རིམ་རྣམས་སྤྱི་དྲིལ་དུ་བསྟན་འདུག་པས་ཤིན་ཏུ་ངོ་མཚར་བའི་གནས་སོ། །